২০০৫-'৬ সালে বর্ধমানের গোদায় স্যাটেলাইট টাউনশিপ গড়ার জন্য জমি অধিগ্রহণ করে সরকার। গোদার বাসিন্দা আব্দুল রহিম, আব্দুল আজিজ ও আব্দুল আলিমের ১ একর ৭৩ শতক জমি অধিগ্রহণ করে সরকার শতক পিছু ৫ হাজার ৮৮৬ টাকা দাম নির্ধারণ করে। তাতে আপত্তি জানিয়ে বর্ধিত দাম পেতে আদালতে মামলা করেন জমির মালিকরা। তাঁদের আইনজীবী অমিয় চৌধুরী বলেন, 'আদালত শতক পিছু ৩৫ হাজার টাকা দাম দেওয়ার জন্য নির্দেশ দেয়। সেই অনুযায়ী জমির মালিকদের পাওনা ১ কোটি ৩৪ লক্ষ ৬৫ হাজার টাকা। এছাড়া টাকা না মেটানো পর্যন্ত বার্ষিক ১৫ শতাংশ হারে সুদ দিতে নির্দেশ দেয় আদালত৷ আদালত ২০১২ সালে সেই নির্দেশ দিলেও সরকারি ভাবে এখনও দাম মেটানো হয়নি। বর্তমানে জমির মালিকদের পাওনা বেড়ে হয়েছে ১ কোটি ৯২ লক্ষ টাকা।'